КОМИ РЕСПУБЛИКАСА ВЕСЬКӦДЛАН КОТЫРЛӦН

**ШУӦМ**

**Коми Республикаын уна патераа керкаяс пайӧн стрӧитӧмын участвуйтысьяслысь, кодъяслӧн лоисны мытшӧдъяс лёка уджалысь стрӧитчысьяс вӧсна, инӧдъяс доръян ведомствокостса комиссия йылысь**

Сы могысь, медым ладмӧдны удж федеральнӧй олӧмӧ пӧртысь власьт органъяслӧн мутас органъяслысь, Коми Республикаса олӧмӧ пӧртысь власьт органъяслысь, Коми Республикаын меставывса асвеськӧдлан органъяслысь да организацияяслысь, кодъяс дорйӧны гражданалысь – Коми Республикаын уна патераа керкаяс пайӧн стрӧитӧмын участвуйтысьяслысь инӧдъяс да оланпас серти интересъяс:

1. Лӧсьӧдны Коми Республикаын уна патераа керкаяс пайӧн стрӧитӧмын участвуйтысьяслысь, кодъяслӧн лоисны мытшӧдъяс лёка уджалысь стрӧитчысьяс вӧсна, инӧдъяс доръян ведомствокостса комиссия (водзӧ - ведомствокостса комиссия) да вынсьӧдны сылысь тэчассӧ 1 №-а содтӧд серти.

2. Вынсьӧдны Коми Республикаын уна патераа керкаяс пайӧн стрӧитӧмын участвуйтысьяслысь, кодъяслӧн лоисны мытшӧдъяс лёка уджалысь стрӧитчысьяс вӧсна, инӧдъяс доръян ведомствокостса комиссия йылысь положение 2 №-а содтӧд серти.

3. Тайӧ шуӧмсӧ олӧмӧ пӧртӧм бӧрся видзӧдны Коми Республикалӧн Веськӧдлан котырса Веськӧдлысьӧс вежысьлы, коді кывкутана могъяс юклӧм серти ладмӧдӧ Коми Республикаса олӧмӧ пӧртысь власьт органъяслысь уджсӧ оланін политика збыльмӧдан юалӧмъяс серти.

Коми Республикалӧн Веськӧдлан котырса

Веськӧдлысьӧс Медводдза вежысь Л.Максимова

Сыктывкар

2016 вося моз тӧлысь 15 лун

396 №

ВЫНСЬӦДӦМА

Коми Республикаса Веськӧдлан котырлӧн

2016 во моз тӧлысь 15 лунся 396 №-а шуӧмӧн

(1 №-а содтӧд)

Коми Республикаын уна патераа керкаяс пайӧн стрӧитӧмын участвуйтысьяслысь, кодъяслӧн лоисны мытшӧдъяс лёка уджалысь стрӧитчысьяс вӧсна, инӧдъяс доръян ведомствокостса комиссиялӧн

**ТЭЧАС**

|  |  |  |
| --- | --- | --- |
| Максимова Л.В. | - | Коми Республикалӧн Веськӧдлан котырса Веськӧдлысьӧс Медводдза вежысь (комиссияса веськӧдлысь) |
| Абулгафаров В.Ш. | - | Коми Республикаса стрӧитчан, оланін да коммунальнӧй, туй овмӧс министр (комиссияса веськӧдлысьӧс вежысь) |
| Доронина Л.Ю. | - | Коми Республикаса стрӧитчан, оланін да техническӧй дӧзьӧр (контроль) службаса юрнуӧдысь (комиссияса веськӧдлысьӧс вежысь) |
| Можегова Л.Г. | - | Коми Республикаса стрӧитчан, оланін да техническӧй дӧзьӧр (контроль) службалӧн Коми Республикаса канму стрӧитчан дӧзьӧр збыльмӧдан инспекциялӧн пайӧн стрӧитчан юкӧнын контроль (дӧзьӧр) секторса консультант (комиссияса секретар) |
| Бобков И.Я. | - | Коми Республикаын асшӧр уджалысьяслысь инӧдъяс торъя дорйысь |
| Быковская Н.Н. | - | Коми Республикаын мортлысь инӧдъяс торъя дорйысь |
| Глушкова Л.И. | - | Ньӧбасьысьяслысь инӧдъяс да мортлысь бур олӧм доръян юкӧнын федеральнӧй дӧзьӧр службалӧн Коми Республикаын веськӧдланінса юрнуӧдысь, Коми Республикаын медыджыд канму санитарнӧй врач |
| Величко Е.В. | - | Канмусянь пасъян, кадастр да картография федеральнӧй службалӧн Коми Республикаын веськӧдланінса юрнуӧдысьлысь могъяс олӧмӧ пӧртысь |
| Бармашов В.В. | - | Коми Республикаса экономика министр |
| Рубцова Г.З. | - | Коми Республикаса сьӧм овмӧс министр |
| Сажин А.В. | - | Коми Республикаса эмбур да му йитӧдъяс министр |
| Болобонов Ю.В. | - | «Коми Республикаса муниципальнӧй юкӧнъяслӧн сӧвет» ассоциациялӧн олӧмӧ пӧртысь дирекцияса юрнуӧдысь |
| Уланова Т.А. | - | «Коми Республикаса стрӧитчысьяслӧн ӧтув» абу коммерческӧй уджъёртасьӧмлӧн президент |
| Реслер А.Г. | - | Коми Республикаса оланін стрӧитӧм сӧвмӧдан фондса олӧмӧ пӧртысь директор. |

ВЫНСЬӦДӦМА

Коми Республикаса Веськӧдлан котырлӧн

2016 во моз тӧлысь 15 лунся 396 №-а шуӧмӧн

(2 №-а содтӧд)

Коми Республикаын уна патераа керкаяс пайӧн стрӧитӧмын участвуйтысьяслысь, кодъяслӧн лоисны мытшӧдъяс лёка уджалысь стрӧитчысьяс вӧсна, инӧдъяс доръян ведомствокостса комиссия йылысь

**ПОЛОЖЕНИЕ**

1. Коми Республикаын уна патераа керкаяс пайӧн стрӧитӧмын участвуйтысьяслысь, кодъяслӧн лоисны мытшӧдъяс лёка уджалысь стрӧитчысьяс вӧсна, инӧдъяс доръян ведомствокостса комиссия (водзӧ – ведомствокостса комиссия) лоӧ пыр уджалысь ладмӧдан органӧн, кутшӧмӧс лӧсьӧдӧма сы могысь, медым ладмӧдны уджсӧ федеральнӧй олӧмӧ пӧртысь власьт органъяслӧн мутас органъяслысь, Коми Республикаса олӧмӧ пӧртысь власьт органъяслысь, Коми Республикаын меставывса асвеськӧдлан органъяслысь да организацияяслысь, кодъяс дорйӧны гражданалысь – Коми Республикаын уна патераа керкаяс пайӧн стрӧитӧмын участвуйтысьяслысь инӧдъяс да оланпас серти интересъяс.

2. Ведомствокостса комиссия аслас уджын кутчысьӧ федеральнӧй оланпастэчасӧ, Коми Республикаса оланпастэчасӧ да тайӧ Положениеӧ.

3. Сэк, кор видлавсьӧны юалӧмъяс, кутшӧмъясӧс сійӧ жӧ кадӧ видлалӧны ёрдын, ведомствокостса комиссия туялӧ сӧмын помкаяс да условиеяс, мыйяс понда торкӧма гражданалысь – Коми Республикаын уна патераа керкаяс пайӧн стрӧитӧмын участвуйтысьяслысь инӧдъяссӧ да оланпас серти интересъяссӧ, татшӧм помкаяс да условиеяс бырӧдӧм вылӧ вӧзйӧмъяс лӧсьӧдӧм могысь.

4. Ведомствокостса комиссиялӧн шӧр уджалан туйвизьясӧн лоӧны:

1) федеральнӧй олӧмӧ пӧртысь власьт органъяслӧн мутас органъяслысь, Коми Республикаса олӧмӧ пӧртысь власьт органъяслысь, Коми Республикаын меставывса асвеськӧдлан органъяслысь, организацияяслысь, кодъяс дорйӧны гражданалысь – Коми Республикаын уна патераа керкаяс пайӧн стрӧитӧмын участвуйтысьяслысь инӧдъяс да оланпас серти интересъяс, а сідзжӧ организацияяслысь, кодъяс пайӧн стрӧитӧны уна патераа керкаяс, удж ладмӧдӧм;

2) помкаяс да условиеяс тӧдмалӧм, кутшӧмъяс понда торкӧма гражданалысь - Коми Республикаын уна патераа керкаяс пайӧн стрӧитӧмын участвуйтысьяслысь инӧдъяссӧ да оланпас серти интересъяссӧ, а сідзжӧ индӧм лоӧмторъяс йылысь юӧрсӧ ӧтувтӧм;

3) оланпас вӧзъян инӧда субъектъяслы шыӧдчӧмъяс дасьтӧм да ыстӧм, кытчӧ пырӧны федеральнӧй оланпастэчас да Коми Республикаса оланпастэчас бурмӧдӧм йылысь вӧзйӧмъяс, медым бырӧдны помкаяс да условиеяс сэк, кор торкӧны гражданалысь - Коми Республикаын уна патераа керкаяс пайӧн стрӧитӧмын участвуйтысьяслысь инӧдъяссӧ да оланпас серти интересъяссӧ.

5. Ассьыс удж збыльмӧдӧм дырйи ведомствокостса комиссия:

1) аслас заседаниеяс вылын видлалӧ да анализируйтӧ юӧр сэтшӧм лоӧмторъяс йылысь, кор гражданалысь - Коми Республикаын уна патераа керкаяс пайӧн стрӧитӧмын участвуйтысьяслысь торкӧма инӧдъяссӧ да оланпас серти интересъяссӧ;

2) корӧ федеральнӧй олӧмӧ пӧртысь власьт органъяслӧн мутас органъясысь, Коми Республикаса олӧмӧ пӧртысь власьт органъясысь, Коми Республикаын меставывса асвеськӧдлан органъясысь, организацияясысь, кодъяс дорйӧны гражданалысь – Коми Республикаын уна патераа керкаяс пайӧн стрӧитӧмын участвуйтысьяслысь инӧдъяс да оланпас серти интересъяс, а сідзжӧ организацияясысь, кодъяс пайӧн стрӧитӧны уна патераа керкаяс, ведомствокостса комиссиялӧн уджӧ пырысь юалӧмъяс серти тӧдмӧгъяс;

3) урчитӧм пӧрадокын корӧ да кывзӧ аслас заседаниеяс вылын федеральнӧй олӧмӧ пӧртысь власьт органъяслӧн мутас органъясысь, Коми Республикаса олӧмӧ пӧртысь власьт органъясысь, Коми Республикаын меставывса асвеськӧдлан органъясысь, организацияясысь, кодъяс дорйӧны гражданалысь – Коми Республикаын уна патераа керкаяс пайӧн стрӧитӧмын участвуйтысьяслысь инӧдъяс да оланпас серти интересъяс, организацияясысь, кодъяс пайӧн стрӧитӧны уна патераа керкаяс, мукӧд организацияысь уполномочитӧм петкӧдлысьясӧс, а сідзжӧ гражданаӧс - Коми Республикаын уна патераа керкаяс пайӧн стрӧитӧмын участвуйтысьясӧс;

4) органъяскӧд да организацияяскӧд сӧгласуйтӧм серти, кодъяслӧн петкӧдлысьяс оз пырны ведомствокостса комиссияӧ, корӧ найӧс уджавны ведомствокостса комиссияын;

5) лӧсьӧдӧ уджалысь группаяс ведомствокостса комиссиялӧн шӧр уджалан туйвизьясӧ пырысь юалӧмъяс серти.

6. Ведомствокостса комиссияӧ пырӧ ведомствокостса комиссияӧн веськӧдлысь, ведомствокостса комиссияӧн веськӧдлысьӧс вежысьяс, ведомствокостса комиссиялӧн секретар, ведомствокостса комиссияӧ мукӧд пырысь.

7. Ведомствокостса комиссия уджалӧ локтан во вылӧ уджалан план серти, кутшӧмӧс вынсьӧдӧ ведомствокостса комиссияӧн веськӧдлысь мунан во помасьтӧдз 10 лунысь оз сёрджык. Ведомствокостса комиссиялысь торъя юалӧмъяс серти уджалан пӧрадоксӧ урчитӧ сыӧн веськӧдлысь.

Ведомствокостса комиссиялысь уджалан плансӧ лӧсьӧдӧ ведомствокостса комиссиялӧн секретар ведомствокостса комиссияӧ пырысьяслӧн вӧзйӧмъяс серти, кутшӧмъясӧс сетӧны мунан во помасьтӧдз 30 уджалан лунысь оз сёрджык.

Ведомствокостса комиссияӧн веськӧдлысьӧн вынсьӧдӧм локтан во вылӧ уджалан плансӧ йӧзӧдӧны “Ӧтуввез” юӧртан-телекоммуникация везйын Коми Республикаса стрӧитчан, оланін да техническӧй дӧзьӧр (контроль) службалӧн официальнӧй сайтын индӧм плансӧ вынсьӧдан лунсянь 7 уджалан лун чӧжӧн.

8. Ведомствокостса комиссиялӧн заседание вылын сёрнитанторсӧ лӧсьӧдӧ ведомствокостса комиссиялӧн секретар локтан во вылӧ уджалан план серти да вынсьӧдӧ ведомствокостса комиссиялӧн веськӧдлысь ведомствокостса комиссиялысь заседание нуӧдан лунӧдз 5 уджалан лунысь оз сёрджык.

Ведомствокостса комиссиялӧн секретар юӧртӧ ведомствокостса комиссияӧ пырысьяслы, корӧм йӧзлы, а сідзжӧ Коми Республикаса прокуратураӧ ведомствокостса комиссиялысь заседание нуӧданін да кад йылысь да сылӧн сёрнитантор йылысь, могмӧдӧ участвуйтысьясӧс колана материалъясӧн ведомствокостса комиссиялысь заседание лунӧдз 3 уджалан лунысь оз сёрджык.

9. Ведомствокостса комиссиялысь заседаниесӧ нуӧдӧ ведомствокостса комиссияӧн веськӧдлысь, а сэк, кор сійӧ абу - ведомствокостса комиссияӧн веськӧдлысьӧс вежысь сылӧн тшӧктӧм серти. Ведомствокостса комиссиялӧн заседание лоӧ тыр вынаӧн сэк, кор сы вылын эм сэтчӧ пырысьяс лыдысь джынсьыс абу этшаджыкыс.

10. Ведомствокостса комиссиялӧн веськӧдлысьӧн (сылӧн вежысьӧн) корӧм серти, а сідзжӧ ас кӧсйӧм серти заседаниеын вермӧ участвуйтны Коми Республикаса прокуратураӧс петкӧдлысь.

11. Ведомствокостса комиссиялысь помшуӧмъяссӧ примитӧны сылӧн заседание вылӧ локтӧм ведомствокостса комиссияӧ пырысьяс лыдысь медуна гӧлӧсӧн. Гӧлӧсъяслӧн ӧткодь лыд дырйи ведомствокостса комиссиялӧн заседание вылын веськӧдлысьлӧн гӧлӧсыс лоӧ медтӧдчанаӧн. Ведомствокостса комиссиялысь помшуӧмъяссӧ оформитӧны сёрнигижӧдӧн, кутшӧмӧс кырымалӧ ведомствокостса комиссиялӧн заседание вылын веськӧдлысь, да йӧзӧдӧны “Ӧтуввез” юӧртан-телекоммуникация везйын Коми Республикаса стрӧитчан, оланін да техническӧй дӧзьӧр (контроль) службалӧн официальнӧй сайтын ведомствокостса комиссиялысь заседание нуӧдан лунсянь 5 уджалан лун чӧжӧн.

12. Ведомствокостса комиссиялӧн помшуӧмъясыс лоӧны вӧзъянаӧн.

13. Ведомствокостса комиссиялысь уджсӧ котыртан-техническӧй боксянь могмӧдӧ Коми Республикаса стрӧитчан, оланін да техническӧй дӧзьӧр (контроль) служба.

14. Ведомствокостса комиссиялӧн заседание кежлӧ документъяссӧ дасьтӧны Коми Республикаса олӧмӧ пӧртысь власьтлӧн сэтшӧм органъясӧс петкӧдлысьяс, кодъяслӧн уджӧ пырӧны сёрнитантор юалӧмъясыс.

Индӧм документъяссӧ колӧ сетны Коми Республикаса стрӧитчан, оланін да техническӧй дӧзьӧр (контроль) службаӧ ведомствокостса комиссиялысь заседание нуӧдан лунӧдз 10 уджалан лунысь оз сёрджык.

15. Ведомствокостса комиссиялысь документъяс видлалӧмсӧ да видзӧмсӧ котыртӧ да ведомствокостса комиссиялысь помшуӧмъяссӧ оформитӧ ведомствокостса комиссиялӧн секретар.